google/wiki40b huggingface dataset:
Space Needle

Arhitektuur

Space Needle'i arhitektuur tuleneb kunstnik Edward E. Carlsoni ja arhitekt John Grahami (noorema) koostööst. Vaatetorni kujundus tulenes kolme mehe ideedest: Edward E. Carlson kujutas seda maapinnale kinnitatud hiiglasliku õhupallina; J. Grahami idee kohaselt pidi ehitise üks osa olema kui lendav taldrik, mis sisaldaks vaateplatvormi ja restorani; Victor Steinbruecki idee kohaselt pidi vaatetorn olema liivakellakujuline.
Aastakümneid oli vaatetornis kaks 150 m kõrgusel olevat restorani. Üks, mille algne nimetus oli Need of the Needle (hiljem Space Needle Restaurant) ja teine Emerald Suite. 2000. aastal suleti mõlemad ning ehitati kokku üheks suureks 360 kraadi pöörlevaks restoraniks, mis kannab SkyCity nime.

Ehitus

Howard S. Wrighti ehitusfirma juhtis ehitusprotsessi, mis viidi lõpule vähem kui aasta jooksul maksumusega 4,5 miljonit dollarit.
Maa-alune vundament valati 9,1 m sügavale 37 m laiusega. Ühe päeva jooksul läks vaja 467 betooniga täidetud veoautot, et lõpetada selle ajani toimunud suurim katkematu betooni valamine Ameerikas.
Ehitis sisaldab 250 tonni sarrusvardaid ja kaalub 5850 tonni. Terasvarda struktuur on kinnitatud vundamendiga 72 poldi abil, millest igaüks on 9,1 m pikkune. Torn ehitati taluma tuule kiirust 322 km/h, kahekordistades nõutud ajastandardit.
Torn valmis vaid 400 päevaga ja avati ametlikult maailmanäituse esimesel päeval aprillis 1962. Sellest sai kohe Seattle'i linna ikoon.
Aastal 2000 läbis Space Needle 20 miljoni dollari suuruse renoveerimisprojekti. See hõlmas restorani ja tipptasemete täielikku ümberehitamist koos välise valguse ja maalide lisamisega. Sellele tehti ka esimene suurpuhastus.
Osa ümberehitamistöödest oli lisada spiraaltrepp, mis oli plaani esialgse osa, kuid polnud varem veel ehitatud.

Ajalugu

Aastal 1996 sooritas vaatetornist langevarjuhüppe 6 inimest, kellest 2 tegid seda illegaalselt ning ka seejärel vahistati.
Aastal 1974 sooritas Paul D. Baker vaatetornist enesetapu.
2007. aasta 19. mail külastas vaatetorni 45 miljones inimene, kelleks oli Greg Novoa San Franciscost.
Aastal 2008 viidi tornis läbi esimene suurpuhastus.
Aastal 2017 alustati torni ülemise osa renoveerimist, mille käigus paigaldati restorani põrandale klaaspind ja vaatlusplatvormi aknad asendati klaaspaneelidega, et tagada külastajatele parem vaade linnale. Renoveerimise kogumaksumus oli 100 miljonit dollarit.
Archibald Keyserling

Krahv Archibald Peter Theophil Alexander Gebhard Eduard von Keyserling VR I/3 (läti Arhibalds Pēteris Teofils fon Keizerlings; 6. november 1882 Augustenhof, Grobiņa lähedal – 15. detsember 1951 Frankfurt) oli baltisaksa päritolu Venemaa Keisririigi sõjalaevastiku 2. järgu kapten ja Läti Vabariigi sõjalaevastiku ülem ja admiral.
Tuorla Observatoorium

Tuorla Observatoorium on Turu Ülikooli astronoomiaobservatoorium. See on suurim astronoomiaalane uurimiskeskus Soomes, mille tähetornis paiknev Dall-Kirkhami reflektor on suurim optiline teleskoop Soomes.
Tuorla Observatooriumi asutas 1952. aastal professor Yrjö Väisälä. Uut vaatluskohta vajati, kui Iso-Heikkilä Observatooriumis hakkas vaatlusi segama valgusreostus.
Tuorla Observatooriumis uuritakse peamiselt aktiivseid galaktikatuumasid, selle valdkonnaga tegeleb umbes pool asutuse uurimismeeskonnast. Optikalaboris Opteon toodetakse kõrgekvaliteedilisi optikaseadmeid. Näiteks valmistati Tuorlas ESA kosmoseaparaadi Herschel peapeegel.
Ragne Kõuts-Klemm

Ragne Kõuts-Klemm (sündinud 14. oktoobril 1977) on eesti sotsioloog.
Ta lõpetas aastal 2000 Tartu Ülikooli sotsioloogia alal bakalaureuseõppes ja aastal 2002 sotsioloogia alal magistriõppes. Aastatel 2002–2004 täiendas ta ennast Berliini Vabas Ülikoolis, olles empiiriliste meediauuringute doktorant, seejärel jätkus doktoriõpe Tartu Ülikoolis.
Ta kaitses doktoritöö Tartu Ülikoolis aastal 2013, teemal "Meedia kaudu seostatud ühiskond: meedia sisu ja kasutusmustrite analüüs süsteemiteoreetilisest perspektiivist" ("Media-connected society: the analysis of media content and usage patterns from a systems-theoretical perspective").
Vahukoor

Vahukoor on vahustatud ehk vahuks töödeldud rõõsk koor. Vahustamisel muutub koor tahkemaks.
Vahukooreks võidakse nimetada ka vahustamiseks mõeldud, kuid veel vahustamata koort.
Üle 30% rasvasisaldusega koort on võimalik vahustada, sest selles olevad rasvamolekulid hoiavad kinni õhumulle. Piima taoliseks tahkemaks massiks vahustada ei saa. Kui koort vahustada liiga kaua, muutub vaht võiks ja petiks.
Vahustamiseks võidakse kasutada visplit, purki, šeikerit, mikserit, köögikombaini.
Vahukoor muudetakse tihti suhkruga magusaks, võidakse lisada ka muid maitseaineid, nt vanilli.
Vahukoort kasutatakse magustoitudes ja jookide, näiteks kohvi, kakao või piimakokteili lisandina.
Vahukoort müüakse ka poes valmiskujul, näiteks dosaatoriga purgis rõhu all.
Tootsi valla lipp

Tootsi valla lipp on Pärnu maakonnas asuva endise Eesti haldusüksuse Tootsi valla lipp.
Lipp on kinnitati 21. septembril 1999.
Lipu autor on Priit Herodes.

Lipu kirjeldus

Tootsi valla lipp on vapilipp, mis on jagatud laineliselt kaheks horisontaalseks väljaks. Ülemisel kollasel väljal on must haamer, aga alumisel mustal väljal kaks kitsast valget triipu.
Kandelipu suurus on 105×105 cm.

Põhjendus

Kollane ja must on Pärnumaa värvid. Laineline jaotusjoon vihjab Sauga jõele, mille kaldal asunud Tootsi talu järgi said nime raudteejaam, alev ja vald. Haamer tähistab Tootsi valla tööstuslikku tausta. Must värvus osutab turbatootmisele. Kaks valget laidu sümboliseerivad ajaloolist kitsarööpmelist raudteed.
Ridala Põhikool

Ridala Põhikool on põhikool Lääne maakonnas Haapsalu linnas Panga külas. Kooli direktor on Milve Viigand.
Koolis tegutseb lasteaed.
Kooli hoone valmis 1959 ja hoone on arvele võetud Eesti tähelepanuväärse 20. sajandi arhitektuuriehitisena.
Venemaa Teaduste Akadeemia

Liikmeskond

Akadeemial on 2383 liiget, sealhulgas 848 akadeemikut, 1075 korrespondentliiget ja 460 välisliiget. 
Venemaa TA liikmeskonna kaadrireserviks peetakse RAN-i professoreid. Mõnes mõttes on nad nagu teadusakadeemia assotsieerunud liikmed.
Olli Rehn

Olli Ilmari Rehn (sündinud 31. märtsil 1962 Mikkelis) on Soome ja Euroopa Liidu poliitik, alates 29. maist 2015 kuni 29. detsembrini 2016 oli ta majandusminister Juha Sipilä valitsuses.
1979–1982 mängis ta jalgpalli klubis Mikkelin Palloilijat ja 1996–1997 oli ta Soome meistriliiga Veikkausliiga juht.
Rehn õppis majandust, rahvusvahelisi suhteid ja ajakirjandust Minnesotas Saint Paulis. Ta kaitses 1989 Helsingi ülikoolis magistrikraadi politoloogias. Doktorikraadi sai ta 1996 Oxfordi ülikoolist, kui kaitses väitekirja teemal "Korporatiivsus ja väikeste Euroopa riikide konkurentsivõime".
Poliitikukarjääri alustas ta Soome Keskerakonna noortekogust. 1987 valiti ta Soome Kesknoorte presidendiks ja peatselt ka Põhjala Kesknoorte presidendiks. Need kohad ennustasid kõrget poliitikukarjääri. 1988 valiti ta Helsingi linnavolikokku. 1988–1994 oli ta Keskerakonna aseesimees. 1991 valiti ta Soome parlamenti, kus oli 1995. aastani. 1992–1993 oli ta Soome peaministri Esko Aho nõunik. 1995–1996 oli ta Euroopa Parlamendi liige, kus kuulus Euroopa liberaalsete ja reformiparteide ühendusse.
Aastatel 1998–2002 oli ta Euroopa Komisjoni ettevõtlus- ja informatsioonivoliniku Erkki Liikase büroo direktor. Seejärel sai ta 2002 Helsingi ülikooli Euroopa asjade keskuse juhiks ja 2003 Soome peaministri Matti Vanhase majandusnõunikuks. 12. juulil 2004 võttis ta Liikaselt Euroopa Komisjoni ettevõtlus- ja informatsioonivoliniku koha üle. Sel kohal oli ta kuni 11. novembrini.
22. novembrist 2004 kuni 9. veebruarini 2010 oli ta Euroopa Komisjoni laienemisvolinik. Äsja oli toimunud suur Euroopa Liidu laienemine, mida juhtis tema eelkäija Günter Verheugen. Siiski ei vähenenud Rehni juhtimise ajal laienemisvoliniku tähtsus kuigivõrd. Tema ametiajal liitusid Euroopa Liiduga Bulgaaria ja Rumeenia, liitumiskõnelused jätkusid Horvaatiaga ja algasid Türgiga. Rehni seisukoht Türgi liikmesuse osas on vastuoluline: ühelt poolt ta toetab Türgi liikmesust, teiselt poolt pooldab igavest piirangut tööjõu vabale liikumisele Türgist teistesse Euroopa Liidu maadesse.
9. veebruarist 2010 kuni 1. juulini 2014 oli Rehn Euroopa Liidu majandus- ja rahandusvolinik.
1. juulist 2014 27. aprillini 2015 oli ta Euroopa Parlamendi liige.
2011. aastal andis president Toomas Hendrik Ilves Rehnile Maarjamaa Risti II klassi teenetemärgi.

Isiklikku

Olli Rehn on abielus Merja Rehniga ja neil on tütar Silva (sündinud 1998).
Lisaks oma emakeelele soome keelele oskab Rehn inglise, prantsuse, rootsi ja natuke saksa keelt.
Ahja jõe ürgorg

Ahja jõe ürgorg on ürgorg Põlva maakonnas. Ürgorus voolab Ahja jõgi.
Ürgoru veerudel paljanduvad Devoni liivakivipaljandid (nt Suur ja Väike Taevaskoda). Samuti on paljandites mitmeid koopaid (nt Emalätte koobas ja Neitsikoobas).
Ürgoru kaitseks on moodustatud Ahja jõe ürgoru maastikukaitseala.
Cardiffi ülikool

Cardiffi ülikool (kõmri keeles Prifysgol Caerdydd, inglise keeles Cardiff University) on ülikool Walesis Cardiffis.
Ülikool asutati 1883. aastal nime all University College of South Wales and Monmouthshire.
Ülikoolis õpib üle 31 000 üliõpilase (2016).
Multilateraalne Investeeringute Garanteerimise Agentuur

Multilateraalne Investeeringute Garanteerimise Agentuur (ka Mitmepoolne Investeeringute Garanteerimise Organisatsioon; inglise Multilateral Investment Guarantee Agency, lühendina MIGA) on rahvusvaheline finantseerimisasutus, mis pakub poliitilise riski kindlustuse garantiisid, et aidata investoritel kaitsta arengumaadesse tehtavaid otseinvesteeringuid poliitilise riski vastu. 
MIGA on Maailmapanga Grupi liikmesasutus, mille peakorter asub Ameerika Ühendriikides Washingtonis. MIGA asutati aastal 1988 Maailmapangale alluva investeeringute kindlustuse asutusena, aitamaks investoritel hallata poliitilisi ja muid mitteärilisi riske, et nad saaksid arengumaadesse turvaliselt investeerida.
Eraelu puutumatus

Eraelu puutumatus on inimõigus, mille järgi on igal isikul õigus määrata, milliseid andmeid ta enda kohta avaldada soovib. Seda õigust võib kitsendada üksnes seaduses lubatud piirides.
Euroopa Inimõiguste Kohtu praktika järgi kuuluvad eraelu kaitse alla füüsiline ja vaimne puutumatus, sooline identifitseerimine, nimi ja soolise sättumus, seksuaalelu, õigus identiteedile ja isiksuse arengule ning õigus luua ja arendada suhteid teiste inimeste ja välismaailmaga, üldiselt inimese privaatsus.
Õigus eraelu puutumatusele on sätestatud muu hulgas näiteks inimõiguste ülddeklaratsiooni artiklis 12, Euroopa inimõiguste ja põhivabaduste kaitse konventsiooni artiklis 8 ja Eesti Vabariigi põhiseaduse paragrahvis 26.

Eraelu puutumatuse riive

Euroopa inimõiguste ja põhivabaduste kaitse konventsiooni järgi on õigus riivata inimese eraelu puutumatust seaduslikul viisil, kui see on vajalik riigi julgeoleku, ühiskondliku turvalisuse või riigi majandusliku heaolu huvides, korratuse või kuriteo ärahoidmiseks, tervise või kõlbluse või kaasinimeste õiguste ja vabaduste kaitseks. Õigus riivata inimese eraelu puutumatust erineb riigiti.
Isiku füüsilist ja vaimset puutumatust võib riivata isiku läbivaatus või läbiotsimine, võrdlusmaterjali võtmine, sunniviisiline sõrmejälgede ja DNA proovide võtmine, sundvaktsineerimine, toimingud isiku vaba ja teadliku nõusolekuta meditsiini ja bioloogia valdkonnas ning isiku jälgimine ja jälitamine.
Riigikohtu halduskolleegium on oma otsuses leidnud, et eraelu puutumatuse riivena käsitatakse muu hulgas isikuandmete kogumist, säilitamist, kasutamist ja avalikustamist.
Vereta Jaht

Vereta Jaht on Eesti loodusfotovõistlus, mida korraldavad Eesti Loodusmuuseum, Overall Eesti AS ja RMK. 
Esimene võistlus oli 1997, järgmisel aastal jäi see vahele ja pärast seda on toimunud igal aastal. 
Võistlusel tehakse pilte Eesti jahiloomadest, kelleks on olnud kobras, metssiga, metsis, põder, hirv, ilves, metsis, mäger, teder, saarmas, metssiga, metskurvits, ronk.
Tõnu-Andrus Tannberg

Tõnu-Andrus Tannberg (sündinud 22. septembril 1961 Rakveres) on Eesti ajaloolane ja Tartu Ülikooli õppejõud.
Tannberg tegeleb põhiliselt Nõukogude Liidu, eriti Eesti NSV ajaloo ja Venemaa Keisririigi ajaloo, eriti sõjaajaloo uurimisega. Ta on ka mitme õpiku kaasautor.
5. detsembril 2012 valis Eesti Teaduste Akadeemia üldkogu Tõnu Tannbergi akadeemikuks ajaloo alal.
Tatari asum

Tatari asumi tänavad

Helilooja Peeter Süda elas kunagi Tatari asumis ning tema järgi on nimetatud Peeter Süda tänav. Kunagise Karja allika järgi on nime saanud Allika tänav ja Lätte tänav. Asumis asuvad veel Ahju tänav, Kentmanni põik, Liivalaia tänav, Rävala puiestee, Sakala tänav ja Tatari tänav.

Miljööväärtuslik ala

Tatari asumi miljööväärtuslik ala jääb Liivalaia ja Pärnu maantee vahele.

Haridus ja kultuur

Tatari asumis asuvad Sakala Eragümnaasium, Tallinna Südalinna Kool ning Eesti Muusika- ja Teatriakadeemia. Asumi territooriumile jääb kino Kosmos.
Messier 10

Messier 10 (ka M10 ja NGC 6254) on kerasparv, mis asub Maokandja tähtkujus.
Parve avastas 29. mail 1764 Charles Messier, kes lisas selle oma kataloogi ja kirjeldas seda kui tähtedeta udukogu. 1774. aastal vaatles seda Saksa astronoom Johann Elert Bode, kes jõudis samale järeldusele. Suuremat teleskoopi kasutanud William Herschel suutis parves eristada tähti. Esimesena proovis parve kaugust Maast mõõta Harlow Shapley, kes sai tulemuseks 33000 valgusaastat.
Parv on 83 valgusaastat lai ning asub Maast umbes 14000 valgusaasta kaugusel. Messier 10 tähesuurus on 6,4. See asub Linnutee keskosast 16000 valgusaasta kaugusel.
Eesti Suursõit

Eesti Suursõit (nimetatud ka TT, T.T. (Tourist Trophy), Eesti Grand Prix) oli 1933–1936 Tallinnas Pirita-Kose-Kloostrimetsa ringrajal toimunud motospordivõistlus.
Kurikneem

Kurikneem on Aegna saare läänerannikul asuv neem.
1939, 1945–1950 rajati neemele õhutõrjepatarei.
Neemel on endisaegse Peeter Suure merekindluse rannakaitsepatarei nr. 15 helgiheitja positsioon ja see on arvele võetud kultuurimälestisena.
Martin Nurm

Martin Nurm (28. jaanuar/9. veebruar 1870 Puhja – 27. november 1943 Człuchów) oli eesti vaimulik.
Tema isa oli maamees Christoph Nurm.
Õppis 1889–1893 Tartus gümnaasiumis. Tartu Ülikooli usuteaduskonnas õppis ta aastatel 1893–1898, grad. stud. Korporatsioon Neobaltia liige.
Oli prooviaastal Palamuse Püha Bartholomeuse koguduses. Ordineeriti õpetajaks 15. juulil 1900 Palamusel.
Oli 1900–1903 Tartu praostkonna vikaarõpetaja. Aastatel 1903–1915 oli ta Avinurme koguduse õpetaja. Aastatel 1915–1939 teenis ta Haljala Püha Mauritiuse kogudust, olles aastatel 1933–1935 Viru praostkonna abipraost.
Lahkus aastal 1939 Saksamaale. Oli 1940–1943 pastoriks Pr. Friedlandis, Pommeris (praegu Debrzno, Człuchówi maakonnas, Pomorze vojevoodkonnas), suri aastal 1943 Schlochaus (praegu Człuchów).
Kurtinig an der Weinstraße

Keeleline jaotus

2011. aasta rahvaloenduse järgi kõneles 68,67% rahvastikust esimese keelena saksa keelt, 31,15% itaalia keelt ja 0,17% ladiini keelt.
Reaktsiooni staadium

Keemilise reaktsiooni staadiumi all mõistetakse elementaarreaktsiooni teel lähteühenditest produktideni.
Keemiline reaktsioon võib kulgeda ühes staadiumis või mitmes staadiumis üle ühe või mitme intermediaadi. Enamasti on mõni reaktsiooni staadium kiire ja mõni aeglane. Näiteks nukleofiilse asenduse reaktsioonid, mis olenevalt lähteühendi keemilisest olemusest ja tingimustest toimuvad kas ühes staadiumis (SN2) või kahes staadiumis üle karbokatioonse intermediaadi (SN1).
Reaktsiooni staadiumide ja kiirust limiteeriva staadiumi teadmine on oluline osa reaktsioonimehhanismist.
Ülo Nurges

Ülo Nurges (sündinud 14. septembril 1939 Noarootsi vallas Läänemaal) on Eesti tehnikateadlane.

Elulugu

Ülo Nurges on rätsepa poeg.
1957. aastal lõpetas Nurges Haapsalu 1. Keskkooli, 1962 TPI automaatika ja telemeh erialal; 1974 Küberneetika Instituudi aspirantuur, tehnikakandidaat (1979, Küberneetika Instituut), väitekiri “Исследовние методов реалзации модели состояния многсвязных линейных динамических систем”.
Nurges oli 1963–1969 TPI automaatika kateedri vanemõpetaja, 1974–1980 Küberneetika Instituudi noorem- ja aastast 1980 vanemteadur, ühtlasi 1987–1998 TTÜ automaatjuhtimise ja süsteemanalüüsi õppetooli lektor, aastast 1998 sama õppetooli dotsent.

Teadustöö

Ülo Nurgese uurimisvaldkond on lineaarsete diskreetsete süsteemide matemaatilised mudelid ja robustne juhtimine. Üle 50 teadustrükise.
Santo António

Santo António on ainus linn ja suurim asula Príncipe saarel. Aastatel 1753–1852 oli see São Tomé ja Príncipe pealinn.
2013. aastal elas seal 1357 inimest.
Stavenhageni maja

Stavenhageni maja (läti keeles Štafenhāgena nams) on ehitis Lätis Kuldīgas aadressil Baznīcas iela 17. 
Maja ehitati 17. sajandil Kuldīga bürgermeister Stavenhagenile. Põhjasõja ajal elas majas Rootsi kuningas Karl XII. Hiljem on majas elanud baltisaksa kunstnik Wilhelm Siegfried Stavenhagen.
Riste Ridala

Elulugu

Riste Ridala on Elfriide Ridala ja Vassil Ridala tütar. 
Lõpetas 1951 Tartu 2. Keskkooli ja 1957 TÜ arstiteaduskonna; täiendas end 1992–93 Göttingeni Ülikoolis Saksamaal. Oli 1957–58 TÜ kehakultuuriteaduskonna vanemlaborant-arst, 1958–67 Vabariikliku Tartu Kliinilise Haigla kardioloog, 1967–92 TÜ sisehaiguste propedeutika kateedri assistent, 1992–94 TÜ südamekliiniku assistent sisehaiguste propedeutika alal.

Teadustöö

Uurimisvaldkond: kardioloogiline diagnostika. Üle 20 teadustrükise.
Eesti Talurahva Erakond

Eesti Talurahva Erakond (lühendatult ETRE) oli Eesti erakond, mis eksisteeris 1994–1998. ETRE esimees oli Jaan-Hans Kuks. 1998 ühines ETRE Vabariiklaste ja Konservatiivide Rahvaerakonnaga ja moodustati uus erakond: Rahvaerakond.
ETRE asutati 5. novembril 1994.
Naistesaar

Naistesaar (ka Naissaarik) on jõesaar Põltsamaa linnas Põltsamaa jõel.
Naistesaar on nime saanud naiste päevituskohana. Enne Teist maailmasõda võisid saarel päevitamas käia ainult naised.
Saar kuulub Uue-Põltsamaa mõisa pargi juurde. Saare pindala on 2200 m².
Saar on sillaga ühendatud Põltsamaa jõe vasakkaldaga. Saarel on korraldatud kontserte.
10,000 Maniacs

Ajalugu

Basskitarrist Steve Gustafson asutas 1981. aasta alguses koos klahvpillimängija Dennis Drew'ga Jamestownis (New Yorgi osariik) ansambli Still Life. Esimesse koosseisu kuulusid veel kitarrist Robert Buck, löökpillimängija Chet Cardinale ja lauljatar Terry Newhouse. Varsti liitus 17-aastane teine lauljatar Natalie Merchant, kes õppis veel õppeasutuses Jamestown Community College. Newhouse ja Cardinale lahkusid juulis, uueks löökpillimängijaks tuli Tim Edborg, teiseks kitarristiks ning lauljaks kutsuti John Lombardo, kes varem oli mänginud ansamblis The Mills (algul käis ta sporaadiliselt Still Life'is esinemas).
1981. aasta keskel võeti nimeks Burn Victims ning varsti filmi "Two Thousands Maniacs!" järgi 10,000 Maniacs. Ansambel astus esimest korda üles 7. septembril 1981 koosseisus Natalie Merchant, Lombardo, Buck, Drew, Gustafson ja Edborg. Trummar Edborg lahkus ning tema asemele tuli Bob Wachter, hiljem Jim Foti.
Algul esitati kavereid (nende esimene üleameerikaline hitt oligi Cat Stevensi "Peace Train"), peagi hakati ise laule tegema. Enamik laule valmis John Lombardo (muusika) ja Natalie Merchanti (sõnad) koostööna. Veebruaris ja märtsis 1982 salvestati EP "Human Conflict Number Five" (trummar Jim Foti]]. Aastal 1982 elati mõnda aega Atlantas, kus loodeti rohkem tööd saada, kuid novembris tuldi Jamestowni tagasi.
Alles aastal 1983 leiti lõplik löökpillimängija Jerry Augustyniak. Aastal 1983 laskis plaadifirma Mark Records välja nende esimese albumi "Secrets of the I Ching", mis äratas tähelepanu kodupubliku seas ning köitis ka Briti DJ-d John Peeli. Laul "My Mother the War" jõudis Briti edetabelisse ning 1984 laskis selle välja firma Electra Records Briti esindus. Aastal 1985 avaldati album "The Wishing Chair".
Aastal 1986 lahkus ansamblist John Lombardo. Aastal 1987 ilmunud album "In My Tribe" oli popilikum ning kogus koos järgmise albumiga "Blind Man's Zoo" ansamblile populaarsust kogu USA-s. Aastal 1991 teatas Natalie Merchant, et lahkub ansamblist hiljemalt 1993. Ta osales veel albumi "Our Time in Eden" (1992) salvestamisel ning esines 1993 koos ansambliga MTV sarjas "Unplugged" ("MTV Unplugged"; seda on peetud ansambli väljapaistvamaks albumiks). Seejärel alustas ta soolokarjääri.
Nüüd tuli ansamblisse tagasi John Lombardo ning tõi kaasa lauljatar Mary Ramsey, kellega ta vahepeal oli duo moodustanud. Endist menu enam ei saavutatud. Aastal 2000 suri Robert Buck. Aastal 2001 moodustasid Gustafson ja Drew ansambli The Mighty Wallop!, Augustyniak ansambli Only Humen. Aastal 2002 leppisid muusikud kokku uuesti kokku tulla, ent kui Lombardo sai aru, et läbirääkimisi peeti ka teiste kitarristidega, otsustas ta loobuda. Esialgu jäi Mary Ramsey ansambli liikmeks, hiljem tuli tema asemele lauljatar Oskar Saville.
Roberto Calasso

Roberto Calasso (sündinud 30. mail 1941 Firenzes) on itaalia kirjanik, kirjastaja ja esseist. 1962. aastal asutas ta koos Roberto Bazleni, Luciano Foà jt kirjastuse Adelphi Edizioni. Calasso valdab peale itaalia keele prantsuse, inglise, hispaania, saksa, ladina ja vanakreeka keelt. Teda on nimetatud ühe-mehe-kirjandusinstituudiks.

Elulugu

Calasso sündis Toscana kõrgklassi peres, mille lähiringi kuulus hulk tolleaegseid Itaalia intellektuaale. 1954. aastal kolis perekond Rooma. Calasso lõpetas ülikoolis inglise keele ja kirjanduse eriala ning juba 21-aastaselt, 1962. aastal alustas koos Roberto Bazleniga ja Luciano Foàga ettevalmistusi uue kirjastuse, Adelphi Edizioni loomiseks. 1971. aastal sai temast peatoimetaja, 1999. aastal president. Calasso töötab Adelphis katkestusteta tänapäevani. Calasso on tõlkinud Friedrich Nietzsche, Karl Krausi, Franz Kafka jt teoseid ning kirjutanud arvukalt raamatuid.
Natalja Varlei

Natalja Varlei (vene Наталья Владимировна Варлей; sündinud 22. juunil 1947 Constanțas Rumeenias) on vene näitleja.
Natalja Varlei sündis mereväeohvitseri perekonnas. Lapsepõlves elas ta Murmanskis. 1950. aastate lõpus kolis Varleide perekond Moskvasse. 1965. aastal lõpetas Natalja Varlei Riikliku Tsirkuse- ja Estraadikunsti Kooli akrobaatikaosakonna ja asus tööle Moskva Tsvetnoi Bulvari Tsirkusesse tasakaalukunstnikuna.
Alates 1966. aastast hakkas ta mängima filmides. Laiema tuntuse saavutas ta Niina rolliga filmis "Kaukaasia vang ehk Šuriku uued seiklused".
1971. aastal lõpetas ta Boriss Štšukini nimelise Teatriinstituudi. Aastatel 1971–1981 oli ta Moskva Stanislavski nimelise Draamateatri näitleja. 1980. aastatel õppis ta Maksim Gorki nimelises Kirjandusinstituudis. Samal ajal jätkas ta filmides mängimist ja osales ka filmide dubleerimisel.

Tunnustus

Vene NFSV teeneline kunstnik (1989).
Lammekin

Lammekin oli valitseja Kuramaal, keda on mainitud 1230. aasta 28. detsembril "Kuramaa paganate" ja paavst Gregorius IX saadiku Alna Balduini vahel sõlmitud alistumis- ja ristimislepingus. Lepingus mainitud kohanimede järgi võis ta osaliselt valitseda alade üle, mis hilisemate dokumentide järgi kuulusid Ventava, Bandava ja Piemare piirkondadesse Põhja-Kuramaal. Arvamused selle osas, kui suur ta võimupiirkond ja -täius teiste kohalike ülikute kõrval oli, lähevad lahku – teda on pakutud nii kogu lepinguga hõlmatud territooriumi valitsejaks kui lihtsalt üheks, ehhki veidi tähtsamaks ülikuks teiste seas. Lepinguga kohustusid Lammekin ja teised paganad vastu võtma ristiusu, maksma makse oma maahärradele ja piiskopile ning osalema kristlaste sõjakäikudes. Lepingus ei mainita kohustuste tekkimist Liivimaa ristisõja juhtivate jõudude – Riia piiskopkonna ja Mõõgavendade ordu – vastu ja rõhutatakse sõltumatust Rootsi ja Taani kuningriikidest.
Lammekini (lepingu ladinakeelses tekstis Lammekinus) nime on peetud nii balti- kui läänemeresoomepäraseks, sarnaseid nimesid on 13.–14. sajandi dokumentides fikseeritud nii Kuramaal, Leedus kui Põhja-Eestis.